Willie de Graaff van die Ghanzi-distrik dra aan sy lyf die letsels van 'n leeftyd in die veld: Hy het al met 'n luiperd gestoei, leeus gevang en meer as 700 km met beeste deur die woestyn getrek. Maar die Kalahari bly vir hom die mooiste plek op aarde.
Agter hulle hang kameelboompeule aan toutjies. Sowat 200 m van ons af drink 'n klompie wildebeeste by 'n watergat. Die Sentraal-Kalahari-wildreservaat se grens lê 50 km verder oos.
Die De Graaffs se wild-en-gasteplaas is een van die laaste omheinde stukke grond langs die enorme park van 52 800 km². Leeus en wildehonde vang dus dikwels beeste op Grassland. Vanoggend was daar 'n halfgevrete vers agterop Willie se Land Cruiser. Luiperds is volop in hierdie geweste en vroeër vanmiddag het 'n geelslang deur die lapa geseil.
'Van kleins af was die Boesmans my maters. Ek het saam met hulle grootgeword, in die veld geloop en gejag. Ek kan twee van die tale praat. In die aand droom ek in Boesman.'
Aan die begin van die jaar 2000 is die pad na Lobatse geteer en kon die beeste dus met vragmotors vervoer word. Willie moes noodgedwonge 'n ander manier soek om dae in die veld deur te bring. Hy en sy span skraap die afgelope 25 jaar Botswana se brandpaaie, iets waaromkontrakteurs elke jaar aansoek moet doen. (Lees Annatjie se storie hieroor in Weg #116.)
Dis nie maklik om op dié gasteplaas uit te kom nie. Jy moet 16 hekke oopmaak en 60 km sandpad aandurf ('n 4x2 met hoë grondvryhoogte sal die ding kan doen). Maar dis 'n pragtige plek – en dis wild! Jagluiperds en luiperds kom suip gereeld by die lodge se watergat.
Hier is agt netjiese chalets en 'n mooi kampterrein onder doringbome sowat 4 km van die lodge af. Die vier staanplekke het elk 'n eie braaiplek en wasbak en hier's twee badkamers met donkies vir warm water.
Koste Kamp: P200 p.p.p.n. (sowat R270). Chalets: vanaf P1 800 p.p.p.n. (sowat R2400), sluit alle etes en 'n aktiwiteit in. Stap in die veld saam met 'n Boesman, besoek die Rooibrakke-gemeenskap of doen 'n wildkyk- en perdrit. Dit kos sowat P250 p.p. (R340).
GPS S21.722283 E22.35857
Kontak 087 057 1284; grasslandlodge.com
Kry die gids
Lees meer oor Botswana en sy mense in Weg se 2018-'19 Botswana-gids wat tans op die rakke is teen R61 of bestel een by winkel.weg.co.za